ΕΓΓΡΑΦΟΥ ΕΡΓΑΣΙΑΣ ΤΗΣ ΕΠΙΤΡΟΠΗΣ Ενόψει της συζήτησης στο Συμβούλιο σχετικά με τη σύσταση Ευρωπαϊκής Αρχής για την Ασφάλεια των Αερομεταφορών σε κοινοτικό πλαίσιο

ΕΓΓΡΑΦΟΥ ΕΡΓΑΣΙΑΣ ΤΗΣ ΕΠΙΤΡΟΠΗΣ

Ενόψει της συζήτησης στο Συμβούλιο σχετικά με τη σύσταση Ευρωπαϊκής Αρχής για την Ασφάλεια των Αερομεταφορών σε κοινοτικό πλαίσιο

1. εισαγωγη

1. Κατ'αίτησιν του Συμβουλίου και προκειμένου να τροφοδοτηθεί κάποια προσεχής συζήτηση, η Επιτροπή προσφέρθηκε να παρουσιάσει με το παρόν έγγραφο εργασίας μια πιθανή λύση για τη σύσταση Ευρωπαϊκής Υπηρεσίας για την Ασφάλεια των Αερομεταφορών. Το παρόν έγγραφο περιορίζεται λοιπόν στην εξέταση μιας λύσης αποκλειστικά κοινοτικής και δεν προσικάζει άλλες σκέψεις που θα μπορούσαν να προκύψουν σε μελλοντικές συζητήσεις. Ο στόχος της Επιτροπής παραμένει επομένως πάντοτε να συσταθεί μια Υπηρεσία ικανή να εγγυάται υψηλό επίπεδο ασφάλειας στην Ευρώπη με την απαιτούμενη ταχύτητα και αποτελεσματικότητα δράσης

2. ιστορικο

2. Στις 16 Ιουλίου 1998 το Συμβούλιο εξέδωσε απόφαση με την οποία εξουσιοδοτείται η Επιτροπή να αρχίσει διαπραγματεύσεις με τις χώρες που είναι πλήρη μέλη του JAA [1] (Σύνδεσμος Αρχων Πολιτικής Αεροπορίας) αλλά δεν είναι μέλη της Ευρωπαϊκής Κοινότητας, με σκοπό τη σύναψη συμφωνίας για την ίδρυση μιας Ευρωπαϊκής Αρχής για την Ασφάλεια των Αερομεταφορών, καλούμενη EASA, η οποία θα έχει τη νομική μορφή διεθνούς οργανισμού.

[1] Χώρες πλήρη μέλη του JAA : Τα 15 κράτη μέλη των ΕΚ, η Ισλανδία, η Μάλτα, το Μονακό, η Νορβηγία, η Ελβετική Συνομοσπονδία. Οι υποψήφιες για προσχώρηση χώρες : Κύπρος, Ουγγαρία, Λετονία, Πολωνία, Τσεχική Δημοκρατία, Σλοβακική Δημοκρατία, Ρουμανία, Σλοβενία, Tουρκία.

3. Κύριος στόχος της Κοινότητας και των κρατών μελών της ήταν να δημιουργηθεί ένα όργανο παρεμφερές με την αμερικανική FAA, πρώτη αποστολή του οποίου θα είναι να εξασφαλίσει υψηλό και ομοιόμορφο επίπεδο ασφάλειας στην Ευρώπη με την προοδευτική ένταξη των εθνικών συστημάτων. Στόχος επίσης είναι να συντελέσει στην ελεύθερη κυκλοφορία των αεροναυτικών προϊόντων, καθώς και των προσώπων και των υπηρεσιών, εξασφαλίζοντας αυτόματη αναγνώριση, χωρίς άλλες απαιτήσεις, των πιστοποιητικών και των εγκρίσεων που εκδίδονται από δεόντως εξουσιοδοτημένες διοικητικές αρχές, είτε αυτές είναι εθνικές είτε κεντρικές.

4. Σε αυτή τη βάση εκπονήθηκε ένα σχέδιο σύμβασης, έτσι ώστε να δημιουργηθεί ένας οργανισμός ικανός να εκδίδει όλους τους κανόνες που είναι αναγκαίοι για την ασφάλεια των αερομεταφορών υπό μορφή που θα τους καθιστά άμεσα εφαρμοστέους. Σε ένα πρώτο στάδιο, οι κανόνες αυτοί θα καλύπτουν το σχεδιασμό, την παραγωγή, τη συντήρηση και τη λειτουργία των αεροσκαφών και των αεροναυτικών προϊόντων, καθώς και τα προσόντα του προσωπικού και των οργανώσεων που λαμβάνουν μέρος στις δραστηριότητες αυτές. Στη συνέχεια, το πεδίο εφαρμογής τους θα μπορούσε να επεκταθεί σε μεταγενέστερο στάδιο στις πτυχές ασφαλείας των αερολιμενικών δραστηριοτήτων και των υπηρεσιών διαχείρισης της εναέριας κυκλοφορίας.

5. Για να καταστεί ομοιόμορφη η εφαρμογή τους και για να διευκολυνθεί έτσι η αυτόματη αναγνώρισή τους, προβλέπεται διττός μηχανισμός :

- Αφενός, η ίδια η EASA θα ελέγχει τη συμμόρφωση προς τα κοινά πρότυπα και θα εκδίδει τα πιστοποιητικά τύπου για τα αεροναυτικά προϊόντα. θα μπορεί επίσης να εκτελεί καθήκοντα που κανονικά εκτελούνται σε εθνικό επίπεδο, εφόσον της το ζητήσει ένα ή όλα τα συμβαλλόμενα μέρη.

- Για τα καθήκοντα που εκτελούνται σε εθνικό επίπεδο - δηλαδή την έκδοση μεμονωμένων πιστοποιητικών/εγκρίσεων για τα προϊόντα, το προσωπικό και τις οργανώσεις - η EASA θα υιοθετήσει κοινές διαδικασίες ελέγχου της συμμόρφωσης και θα εποπτεύει συνεχώς τις ικανότητες των εθνικών διοικήσεων και τον τρόπο εργασίας τους.

6. Εφόσον οι κανόνες τυποποιητικού χαρακτήρα και οι μεμονωμένες αποφάσεις είναι άμεσης εφαρμογής, πρέπει να δημιουργηθεί ένας μηχανισμός δικαστικού ελέγχου (ένα δικαστήριο). Αντίθετα, η σύμβαση, η οποία περιορίζει αυστηρά το πεδίο αρμοδιοτήτων του οργανισμού σε ό,τι θεωρείται σε όλα τα κράτη ως εκτελεστικό καθήκον, κρίθηκε ότι αρκεί να ασκεί τον δημοκρατικό έλεγχο με ένα συμβούλιο όπου θα συνεδριάζουν και θα ψηφίζουν τα συμβαλλόμενα μέρη (μεταξύ των οποίων και η Κοινότητα).

3. αξιολογηση της καταστασησ

7. Αυτή η θεσμική αρχιτεκτονική χρειάζεται λοιπόν σύνθετες διαδικασίες επικύρωσης, οι οποίες συνεπάγονται τροποποίηση του συντάγματος ορισμένων κρατών μελών. Σε κοινοτικό επίπεδο, η Επιτροπή πρέπει να συμβουλεύεται το Ευρωπαϊκό Δικαστήριο. Εκτός του ότι η διαδικασία είναι χρονοβόρα εξαιτίας όσων απαιτούνται για να επιτευχθεί επικύρωση από όλα τα κράτη μέλη και από την Κοινότητα, δεν μπορεί να υπάρξει καμία εγγύηση ότι το κείμενο αυτό μπορεί να κυρωθεί.

8. Όντως, από την έναρξη ισχύος της Συνθήκης του Άμστερνταμ, το Ευρωπαϊκό Κοινοβούλιο έχει νέες εξουσίες στον τομέα των μεταφορών, καθόσον η σχετική νομοθεσία εκδίδεται πλέον με διαδικασία συναπόφασης. Έτσι, πρέπει να ληφθεί όσο το δυνατόν περισσότερο υπόψη ότι το Ευρωπαϊκό Κοινοβούλιο θα πρέπει να μεταφέρει τις εξουσίες του σε έναν διεθνή οργανισμό, στον οποίο θα μπορεί να παρεμβαίνει μόνον όταν καθορίζονται οι κοινοτικές θέσεις που πρέπει να υποστηριχθούν στον οργανισμό αυτό [2]. Επιπλέον, η γενική εξέλιξη της κοινοτικής δομής οδεύει προς μεγαλύτερη διαφάνεια και υπευθυνότητα απέναντι στους πολίτες, πράγμα που η αρχιτεκτονική της EASA θα μπορεί να εγγυηθεί μόνον εφόσον υπάρξει κοινοβουλευτικός έλεγχος, ο οποίος δεν προβλέπεται σήμερα.

[2] Αυτό το θεσμικό πρόβλημα υπερβλήθηκε το 1997 (απόφαση του Συμβουλίου 97/836) για την προσχώρηση της Κοινότητας σε προϋπάρχοντα οργανισμό στον τομέα της τυποποίησης των οχημάτων, με βάση σύνθετους μηχανισμούς σύνδεσης του Κοινοβουλίου στην εκπόνηση προτύπων που δεν έχουν απευθείας αυτόματη εφαρμογή.

9. Τα ίδια θεσμικά προβλήματα θα παρουσιαστούν κατά πάσα πιθανότητα με την ίδια οξύτητα στους μη κοινοτικούς εταίρους μας, καθόσον η μεταφορά κυριαρχικών δικαιωμάτων είναι το ίδιο ευαίσθητη σε πολλούς από αυτούς. Έχοντας υπόψη όλα αυτά τα απρόοπτα, το Συμβούλιο έκρινε σκόπιμο να εξετάσει μια εναλλακτική λύση, εξ ου και το παρόν έγγραφο. Το θέμα δεν έχει υποβληθεί ποτέ επίσημα στο Ευρωπαϊκό Κοινοβούλιο εξαιτίας της διαδικασίας που ακολουθήθηκε.

4. προσ μια ευρωπαίκη υπηρεσια ασφαλειασ των αερομεταφορων

(1) Μοντέλα

10. Η Ομοσπονδιακή Διοίκηση Αεροπορίας (FAA) των Ηνωμένων Πολιτειών αποτελεί αναπόσπαστο μέρος, μαζί με άλλες έντεκα διοικήσεις (Federal Highway Administration κλπ.), του Υπουργείου Μεταφορών και ως εκ τούτου είναι πολιτικά υπεύθυνη ενώπιον της κυβέρνησης (ιδίως ενώπιον του υπουργού μεταφορών) και του Κογκρέσου, το οποίο εγκρίνει και τον προϋπολογισμό της. Η FAA εκδίδει και εφαρμόζει, με πλήρως ανεξάρτητο τρόπο, κανόνες και πρότυπα ασφαλείας που ισχύουν για την παραγωγή, την εκμετάλλευση, την πιστοποίηση και τη συντήρηση των αεροσκαφών. χορηγεί άδειες στους αερομεταφορείς και στο ιπτάμενο προσωπικό. πιστοποιεί τους αερολιμένες. Οι αποφάσεις ασφαλείας λαμβάνονται με αυτόνομο τρόπο από τον διοικητή τής FAA ή από τους συνεργάτες της μετά από διεξοδικές διαβουλεύσεις μέσω των NPRM (Notice of Proposed Rule Making), η διαδικασία των οποίων καθορίζεται από τον αμερικανικό νόμο. Η FAA, η οποία διαθέτει δίκτυο πύργων ελέγχου στους αερολιμένες και ένα δίκτυο κέντρων ελέγχου της εναέριας κυκλοφορίας, εκπονεί τους κανόνες διαχείρισης της εναέριας κυκλοφορίας και χρήσης του εναέριου χώρου, μεριμνώντας έτσι ώστε η ασφάλεια του ελέγχου της εναέριας κυκλοφορίας να πληροί τις εθνικές απαιτήσεις στον τομέα της άμυνας. Η FAA έχει επίσης αρμοδιότητες για την κατασκευή και την εφαρμογή των βοηθημάτων αεροπλοήγησης. Στις αποστολές της FAA περιλαμβάνεται τέλος η προώθηση της ασφάλειας των αερομεταφορών ανά τον κόσμο. Ο ετήσιος προϋπολογισμός της τροφοδοτείται σχεδόν εξ ολοκλήρου από έναν φόρο ενσωματωμένο στην τιμή των αεροπορικών εισιτηρίων (για το φορολογικό έτος 1999 ο προϋπολογισμός ανερχόταν σε 9.753 εκατομμύρια δολάρια, το δε προσωπικό της FAA ανέρχεται σε περίπου 49.000 άτομα).

11. Σε ορισμένες περιπτώσεις, η ίδια η Επιτροπή διαθέτει ευρείες εκτελεστικές εξουσίες που τις παρέχονται από τη συνθήκη (ανταγωνισμός) ή από το παράγωγο δίκαιο (ασφάλεια ειδών διατροφής). Στις περιπτώσεις αυτές εξουσιοδοτείται να εκδίδει κανόνες γενικής εφαρμογής ή/και μεμονωμένες αποφάσεις με ή χωρίς ενισχυμένο έλεγχο (επιτροπολογία). Στην εκτέλεση των καθηκόντων της, η Επιτροπή διαθέτει ανθρώπινο δυναμικό με την απαιτούμενη τεχνική εμπειρογνωμοσύνη και έχει συγκροτήσει ανεξάρτητες επιστημονικές επιτροπές, ικανές να προβαίνουν σε τεχνικές αξιολογήσεις (αξιολόγηση των κινδύνων) με βάση τις οποίες λαμβάνει αποφάσεις (διαχείριση των κινδύνων). Με αυτό το πνεύμα άλλωστε εκδόθηκε και ο κανονισμός 3922/91, ο οποίος αναγνωρίζει στην Επιτροπή το δικαίωμα να προσαρμόζει τα JAR (Κοινές Αεροπορικές Απαιτήσεις) που είχε εισαγάγει προηγουμένως το Συμβούλιο στα παραρτήματα του κανονισμού. Οι ανεπάρκειες του κανονισμού αυτού και η έλλειψη μέσων στις υπηρεσίες δεν επέτρεψαν ωστόσο στην Επιτροπή να ανταποκριθεί στις προσδοκίες της βιομηχανίας.

12. Η σοβαρότητα της απαιτούμενης εμπειρογνωμοσύνης ή των μέσων που πρέπει να διατεθούν οδήγησαν ορισμένες φορές την Κοινότητα να δημιουργήσει εξωτερικούς οργανισμούς με σκοπό να επικουρούν την Επιτροπή: τις κοινοτικές εξωτερικές υπηρεσίες. Από αυτές τις κοινοτικές υπηρεσίες, τρεις έχουν ιδιαίτερο ενδιαφέρον εν προκειμένω: το Γραφείο Εναρμόνισης της Εσωτερικής Αγοράς (OHMI), το Κοινοτικό Γραφείο Φυτικών Ποικιλιών (OCVV) και η Ευρωπαϊκό Οργανισμό Αξιολόγησης των Φαρμακευτικών Προϊόντων (AEEM). Οι Υπηρεσίες αυτές ασκούν αρμοδιότητες εκτέλεσης ορισμένων ειδικών νομοθεσιών και παρέχουν υπηρεσίες σε βιομηχανικούς κλάδους, έναντι καταβολής τελών που τις καθιστούν σχεδόν αυτόνομες από άποψη προϋπολογισμού. Δύο από αυτές (το OHMI και το OCVV) διαθέτουν δικές τους εξουσίες λήψης αποφάσεων, εφόσον αποφασίζουν με βάση κριτήρια καθορισμένα από τη νομοθεσία εάν μία μάρκα ή μία ποικιλία είναι πρωτότυπη, πράγμα που προϋποθέτει κάποιο περιθώριο τεχνικής εκτίμησης. Για να εξασφαλιστούν τα δικαιώματα τρίτων που θα μπορούσαν να είναι άμεσα ενδιαφερόμενοι από αποφάσεις του είδους αυτού, προβλέπεται ένα εσωτερικό σύστημα τμημάτων προσφυγών. Οι αποφάσεις των τμημάτων προσφυγών μπορούν, με τη σειρά τους, να αποτελέσουν το αντικείμενο προσφυγής στο Δικαστήριο των Ευρωπαϊκών Κοινοτήτων [3]. Οι Υπηρεσίες αυτές συγκροτήθηκαν με κανονισμούς, των οποίων η νομική βάση είναι το άρθρο 308 (πρώην άρθρο 235) της συνθήκης ΕΚ. διαθέτουν νομικό προσωπικό και η διαχείρισή τους εξασφαλίζεται με εσωτερικά όργανα.

[3] Βλέπε επίσης τη συμπληρωματική συμβολή της Επιτρπής στη Διακυβερνητική Διάσκεψη σχετικά με τη μορφή της κοινοτικής δικαιοδοσίας (COM(2000)109). Στο πλαίσιο αυτό, γίνονται προτάσεις για τον ενδεχόμενο ρόλο των τμημάτων προσφυγών του ΟΗΜΙ ως εξειδικευμένη δικαιοδοσία πρωτοδίκως.

13. Κανένα από τα μοντέλα που προαναφέρθηκαν δεν φαίνεται να αρμόζει πλήρως στην ειδική περίπτωση της ασφάλειας των αερομεταφορών. Ωστόσο, η πείρα που έχει αποκτηθεί σε κοινοτικό πλαίσιο μας επιτρέπει να εξετάσουμε το ενδεχόμενο μιας εναλλακτικής λύσης, ικανής να πληροί τις αποστολές που προβλέπονται για την EASA με την απαιτούμενη ανεξαρτησία και αποτελεσματικότητα. Αυτή η εναλλακτική λύση περιγράφεται στη συνέχεια σε χονδρικές γραμμές.

14. Ένας βασικός κανονισμός που θα αντικαταστήσει τον κανονισμό 3922/91, ο οποίος θα εκδοθεί με διαδικασία συναπόφασης με βάση το άρθρο 80 παράγραφος 2 :

- θα καθορίζει το πεδίο εφαρμογής, το στόχο και τα μέσα δράσης της Κοινότητας σε ό,τι αφορά την ασφάλεια των αερομεταφορών που θα ισοδυναμεί με το κεφάλαιο 1 (γενικά), 2 (ίδρυση και στόχος της Αρχής), 3 (καθήκοντα της Αρχής της σύμβασης EASA).

- θα αναθέτει ενδεχομένως στην Επιτροπή την εξουσία να εκδίδει κοινούς κανόνες και διαδικασίες, καθώς και το καθήκον να λαμβάνει μεμονωμένες αποφάσεις, ιδίως στην περίπτωση που ακολουθεί.

- θα καθιερώνει ένα σύστημα ενισχυμένου ελέγχου της δράσης των κρατών μελών (ισοδύναμο των κεφαλαίων 4 (προσχώρηση), 9 (εφαρμογή) και του άρθρου 16 (μέτρα διασφάλισης) της σύμβασης EASA).

- θα συγκροτήσει μια Υπηρεσία ικανή να εκπονεί τις αποφάσεις της Επιτροπής και να εκδίδει η ίδια ορισμένες μεμονωμένες αποφάσεις υπό τον έλεγχο της Επιτροπής.

- θα καθιερώνει την υποχρέωση αυτόματης αναγνώρισης (άρθρο 5 της σύμβασης), χωρίς άλλες απαιτήσεις, κάθε πιστοποιητικού εκδιδόμενου σύμφωνα με τους κοινούς κανόνες και τις διαδικασίες τόσο από την Υπηρεσία όσο και από τα κράτη μέλη.

Όπως όλες οι κοινοτικές πράξεις, οι αποφάσεις της Επιτροπής και της Υπηρεσίας θα υπόκεινται στον έλεγχο του Δικαστηρίου των Ευρωπαϊκών Κοινοτήτων.

(2) Αποστολές

15. Για να εξασφαλισθεί υψηλό επίπεδο ασφάλειας στην Ευρώπη, καθώς και η ελεύθερη κυκλοφορία των προϊόντων, των προσώπων και των υπηρεσιών στον τομέα αυτό, πρέπει να ανατεθούν σε όλους τους θεσμικούς παράγοντες της Κοινότητας τα εξής καθήκοντα (πολύ παρεμφερή με εκείνα που προβλέπονται στην σύμβαση EASA):

α) Υιοθέτηση τεχνικών κανόνων και κοινών διοικητικών διαδικασιών για το σχεδιασμό, την πιστοποίηση, την κατασκευή, τη διατήρηση της αξιοπλοΐας, τη συντήρηση και την εκμετάλλευση των αεροσκαφών, καθώς και για την πιστοποίηση του προσωπικού και των οργανώσεων που αναλαμβάνουν τις δραστηριότητες αυτές. στα καθήκοντα αυτά περιλαμβάνεται η ασφάλεια των αερολιμένων και η διαχείριση της εναέριας κυκλοφορίας, αλλά όπως και στη σύμβαση EASA, η συλλογική δράση στον τομέα αυτό θα μπορεί να αναστέλλεται μέχρις ότου λάβει θετική απόφαση το Συμβούλιο.

β) Εκπόνηση τεχνικών απαιτήσεων και διοικητικών διαδικασιών για την εφαρμογή [4] περιβαλλοντικών προτύπων.

[4] Πρόκειται για την εφαρμογή και όχι για τον καθορισμό των προτύπων αυτών, τα οποία παραμένουν υπό την ευθύνη των οργάνων που έχουν αναλάβει την προστασία του περιβάλλοντος.

γ) Τεχνικές επιθεωρήσεις και χορήγηση πιστοποιητικών τύπου για τα αεροναυτικά προϊόντα. Οι μεμονωμένες εγκρίσεις προϊόντων, οργανώσεων και προσωπικού θα μπορούν να χορηγούνται για λογαριασμό όλων των κρατών μελών με βάση θετική απόφαση του Συμβουλίου.

δ) Έλεγχος του τρόπου με τον οποίο εφαρμόζουν τα κράτη μέλη τους κοινούς κανόνες και εναρμόνιση των μεθόδων εργασίας τους για να εξασφαλιστεί η αμοιβαία αναγνώριση των πιστοποιητικών.

ε) Ανάπτυξη διεθνούς συνεργασίας που μπορεί να οδηγήσει στην εναρμόνιση των κανόνων και της αμοιβαίας αναγνώρισης των πιστοποιήσεων.

στ) Συντονισμός της έρευνας και χρηματοδότηση σχετικών δραστηριοτήτων.

(3) Εκτέλεση των αποστολών

16. Σύμφωνα με την ερμηνεία του κοινοτικού δικαίου σήμερα, την άσκηση των εκτελεστικών αρμοδιοτήτων, καθώς και τον έλεγχο εφαρμογής των κανονιστικών ρυθμίσεων, έχει η Επιτροπή, η οποία μπορεί να αναθέσει τις αρμοδιότητες αυτές σε άλλο όργανο μόνον βάσει κανόνων που αφαιρούν κάθε δυνατότητα διακριτικής μεταχείρισης από το όργανο αυτό, ή τουλάχιστον περιορίζουν τις αρμοδιότητές του στην τεχνική εκτίμηση των θεμάτων που άπτονται του πεδίου αρμοδιοτήτων του. Με βάση αυτούς τους περιορισμούς, η ανάθεση αρμοδιοτήτων για καθεμιά αποστολή που προαναφέρθηκε είναι επομένως η εξής (βλέπε επίσης συνημμένο πίνακα):

a) και β) Κανόνες γενικής εφαρμογής

17. Η υιοθέτηση κοινών κανόνων γενικής εφαρμογής, εξαιτίας της διακριτικής εξουσίας που προϋποθέτουν, υπάγονται σαφώς στα προνόμια των κοινοτικών θεσμικών οργάνων. Η Υπηρεσία μπορεί να επικουρεί την Επιτροπή στην εκπόνηση τέτοιων κανόνων. Εξαιτίας του κατ' εξοχήν τεχνικού χαρακτήρα των κανόνων αυτών και της φύσης των μέτρων εκτέλεσης, το Ευρωπαϊκό Κοινοβούλιο και το Συμβούλιο πρέπει να αναθέσουν στην Επιτροπή την έκδοση των κοινών κανόνων. Όπως στη σύμβαση EASA, μπορεί να εξεταστεί η ιεράρχηση των κειμένων, έτσι ώστε οι κοινοί κανόνες να αφορούν μόνο τις γενικές τεχνικές απαιτήσεις. Τότε, θα ανατεθεί στην Υπηρεσία να μεριμνά για τον καθορισμό των τεχνικών τρόπων ελέγχου της συμμόρφωσης - όπως η πρακτική που ακολουθείται με την AEEM που προσδιορίζει « κατευθύνσεις » - οι οποίοι δεν θα είναι επομένως υποχρεωτικοί αλλά θα αποτελούν ένδειξη για τον τρόπο με τον οποίο ελέγχεται η συμμόρφωση, και να επαφίεται ταυτόχρονα στους αρμοδίους η δυνατότητα να αποδείξουν ότι πληρούν τις γενικές τεχνικές απαιτήσεις με κάθε άλλο αποδεκτό ισοδύναμο μέσο.

γ) Κεντροποιημένη εφαρμογή των κοινών κανόνων

18. Πρέπει να ληφθούν υπόψη τρεις λειτουργίες :

- Η χορήγηση των πιστοποιητικών τύπου : Με βάση τις τεχνολογικές εξελίξεις, είναι πρακτικά αδύνατο να εκπονηθούν διεξοδικοί κοινοί κανόνες που θα επιτρέπουν στην Υπηρεσία να πιστοποιεί τα νέα αεροναυτικά προϊόντα. Πρέπει επομένως σε ορισμένες περιπτώσεις να αφεθεί κάποιο περιθώριο τεχνικής εκτίμησης για να καθορίζεται η βάση πιστοποίησης των προϊόντων που υποβάλλονται προς πιστοποίηση. Έτσι, η πιστοποιούσα αρχή θα εφαρμόζει, μέσα σε καθορισμένο ρυθμιστικό πλαίσιο, τις γενικές τεχνικές απαιτήσεις προσαρμόζοντας τις στη συγκεκριμένη περίπτωση. Η προσαρμογή αυτή μπορεί να είναι δυνατή μέχρις ότου χορηγηθεί εν τέλει το πιστοποιητικό τύπου που βεβαιώνει τη συμμόρφωση προς τον κοινό κανόνα. Όταν υφίσταται κίνδυνος να αποκλίνει η προσαρμογή από αυτό το ρυθμιστικό πλαίσιο, θα είναι αναγκαία η παρέμβαση της Επιτροπής σύμφωνα με τους τρόπους που θα ορίζει ο βασικός κανονισμός.

Το πιστοποιητικό τύπου θα μπορούσε να εκδίδεται από την ίδια την Υπηρεσία εφόσον αυτό βεβαιώνει τη συμμόρφωση με βάση την τελική πιστοποίηση.

- Η χορήγηση των μεμονωμένων πιστοποιητικών (για τα αεροναυτικά προϊόντα, τους οργανισμούς και το προσωπικό), τα οποία βεβαιώνουν τη συμμόρφωση προς τους κοινούς κανόνες, θα αναλάβουν κανονικά τα κράτη μέλη, η Υπηρεσία όμως πρέπει να μπορεί επίσης να είναι σε θέση να εκδίδει τέτοια πιστοποιητικά, εφόσον το Συμβούλιο λάβει σχετική απόφαση (βλέπε σημείο 2γ ανωτέρω). Το περιθώριο τεχνικής εκτίμησης που έχει το Συμβούλιο θα πρέπει επομένως να πλαισιωθεί στενά από τους κοινούς κανόνες οι οποίοι, με τη σειρά τους πρέπει να είναι αρκετά σαφείς, ακριβείς και αυστηρά καθορισμένοι ούτως ώστε να μην επαφίεται διακριτική εξουσία στην Υπηρεσία.

Η χορήγηση τέτοιων πιστοποιητικών από την Υπηρεσία που θα ισχύουν άμεσα προϋποθέτει επίσης την ύπαρξη κατάλληλου συστήματος εγγυήσεων για τους τρίτους και επομένως προϋποθέτουν και τη συγκρότηση τμημάτων προσφυγών παρεμφερών με εκείνα του OHMI και του OCVV, η αποστολή των οποίων θα είναι να επαληθεύουν ότι η Υπηρεσία εφαρμόζει ορθά τους κοινούς κανόνες χωρίς να υπερβαίνει το περιθώριο τεχνικής εκτίμησης που της επιτρέπουν τα εν λόγω κείμενα (έλεγχος νομιμότητας).

Η επιτήρηση της αγοράς : από την οποία εξαρτάται μεταξύ άλλων η παρακολούθηση της αξιοπλοΐας, αποσκοπεί αφενός να εξασφαλιστεί ότι οι κοινοί κανόνες είναι ανάλογοι των στόχων ασφάλειας που πρέπει να επιτευχθούν και αφετέρου να ληφθούν, σε σύντομο χρονικό διάστημα, τα μέτρα διασφάλισης που απαιτούνται για να διαφυλαχθεί η ασφάλεια αγαθών και προσώπων [5]. Η επιτήρηση αυτή μπορεί να οδηγήσει είτε σε τροποποίηση των κοινών κανόνων είτε σε έκδοση μέτρων διασφάλισης, όπως η αναστολή ή η ανάκληση αδειών ή η τροποποίηση των όρων χορήγησης ενός πιστοποιητικού τύπου (οδηγία για την αξιοπλοΐα).

[5] Εννοείται ότι, όπως στη σύμβαση EASA, τα κράτη μέλη διατηρούν τη δυνατότητα να λαμβάνουν μέτρα διασφάλισης στο πλαίσιο ενός κοινοτικού μηχανισμού ελέγχου.

δ) Εφαρμογή των κοινών κανόνων σε εθνικό επίπεδο

19. Ο έλεγχος της εφαρμογής των κοινών κανόνων σε εθνικό επίπεδο αποτελεί αρμοδιότητα της Επιτροπής. Η Υπηρεσία θα μπορούσε να την βοηθά στο καθήκον αυτό. Προς το σκοπό αυτό θα διαθέτει ομάδες επιθεωρητών που θα επιτηρούν τις εθνικές διοικήσεις και θα ελέγχουν τις μεθόδους εργασίας τους είτε με δική της πρωτοβουλία είτε κατ'αίτησιν της Επιτροπής. Η Υπηρεσία θα ελέγχει έτσι εάν το κοινοτικό δίκαιο εφαρμόζεται και εκτελείται ορθά από τις εθνικές διοικήσεις. θα συντάσσει εκθέσεις που θα διαβιβάζει στην Επιτροπή, η οποία θα μπορεί έτσι να αποφασίζει για την κίνηση διαδικασιών παράβασης σε περίπτωση κακής εφαρμογής των κοινών κανόνων και διαδικασιών.

20. Εφόσον, όπως προβλέπει και η σύμβαση EASA, πρέπει να επιτραπεί κάποια ευελιξία εκτίμησης στα κράτη μέλη όσον αφορά την εφαρμογή των κοινών κανόνων (διασφάλιση σε περίπτωση έκτακτης ανάγκης, παρεκκλίσεις από το πεδίο εφαρμογής ή περιορισμένη διάρκεια, ισοδύναμο επίπεδο ασφάλειας) είναι αναγκαίο επίσης να περιληφθεί στον κοινοτικό κανονισμό ίδρυσης της EASA ένας μηχανισμός ελέγχου (εκ των προτέρων ή εκ των υστέρων) αυτών των περιθωρίων ευελιξίας. Η Υπηρεσία θα αναλάβει να εξετάζει τα μέτρα που προτείνονται ή εκδίδονται από τα κράτη μέλη και θα προβαίνει σε συστάσεις στην Επιτροπή σε ό,τι αφορά τη συνέχεια που πρέπει να δοθεί.

ε) Διεθνείς σχέσεις

21. Όσον αφορά επίσης την εναρμόνιση των κανόνων σε θέματα αμοιβαίας αναγνώρισης, η Υπηρεσία, η οποία θα επικουρεί την Επιτροπή στην εκπόνηση των σχετικών προτάσεων, θα μπορεί τηρώντας τις αρμοδιότητες εμπορικής φύσεως και, εφόσον της έχει δοθεί η δέουσα εντολή από την Επιτροπή, να συζητεί απευθείας με τρίτες χώρες και να διαβιβάζει την συμβολή της στην Επιτροπή. Θα επικουρεί επίσης την Επιτροπή στη διαπραγμάτευση και την εφαρμογή συμφωνιών αμοιβαίας αναγνώρισης.

στ) Έρευνα

22. Η πρόσφατη Λευκή Βίβλος για την ασφάλεια των ειδών διατροφής [6] προτείνει η Αρχή να διαθέτει δικό της προϋπολογισμό ούτως ώστε να είναι σε θέση να χρηματοδοτεί σημειακές έρευνες για να αντιμετωπίσει, π.χ., καταστάσεις έκτακτης ανάγκης στην υγεία. Η Αρχή θα εργάζεται σε στενή συνεργασία με το ΚΚΕρ, τις εθνικές διοικήσεις και θα συντονίζει τις δραστηριότητές της με τα προγράμματα έρευνας της Κοινότητας.

[6] COM(99) 719 τελικό, 12 Ιανουαρίου 2000.

23. Η ίδια διάρθρωση προτείνεται και για την ασφάλεια των αερομεταφορών. Για την καλή διεξαγωγή των δραστηριοτήτων στον τομέα αυτό, η Υπηρεσία πρέπει να μπορεί να διαθέτει προϋπολογισμό προς το σκοπό αυτό. Η λειτουργία του συντονισμού των ερευνητικών δραστηριοτήτων, η οποία ανατίθεται από τη συνθήκη στην Επιτροπή, θα μπορούσε να ανατεθεί στην Υπηρεσία εφόσον πρόκειται για έρυενα που εμπίπτει αυστηρά στο πεδίο αρμοδιοτήτων της Υπηρεσίας, όπως αυτό θα οριστεί στο βασικό κανονισμό. Άλλωστε θα πρέπει να δημιουργηθεί ένας μηχανισμός που θα επιτρέπει την αλληλεπίδραση μεταξύ έρευνας διενεργούμενης από την Υπηρεσία και ερευνητικών δραστηριοτήτων διενεργούμενων σε εθνικό και κοινοτικό επίπεδο, είτε πρόκειται για απευθείας έρευνα ή για έρευνα με επιμερισμένη δαπάνη.

(4) Μηχανισμοί λήψης αποφάσεων

24. Καθόλη τη διαδικασία της συζήτησης για την υπόθεση EASA, κατέστη σαφές ότι και οι εθνικές διοικήσεις και η βιομηχανία επιθυμούν η λήψη αποφάσεων σε ό,τι αφορά την ασφάλεια να μην υπόκειται σε κανενός είδους πολιτική παρεμβολή, όπως επίσης να είναι ανεξάρτητη από κάθε εθνικό παράγοντα. Η αποτυχία του ισχύοντος συστήματος του JAA αποδίδεται συχνά στο γεγονός ότι οι δραστηριότητές του, οι οποίες ουσιαστικά αποφασίζονται από επιτροπές, δεν μπόρεσαν να αποφύγουν τις σκοπέλους αυτές. Ως εκ τούτου όλοι επιθυμούν να καθιερωθεί ένα σύστημα αποτελεσματικό, στο οποίο η λήψη απόφασης θα εξαρτάται από έναν και μόνο αρμόδιο, όπως συμβαίνει στο αμερικανικό σύστημα :

a) Σε επίπεδο Υπηρεσίας

25. Οι αποφάσεις για την ασφάλεια (συμβολές στην Επιτροπή σε θέματα κανόνων και διασφάλισης μεμονωμένες αποφάσεις: πιστοποιητικά τύπου ή μεμονωμένα πιστοποιητικά, ανάκληση πιστοποιητικών) θα πρέπει να λαμβάνονται από τον Εκτελεστικό Διευθυντή της Υπηρεσίας [7] και όχι από μία επιστημονική επιτροπή. Οι αποφάσεις αυτές θα πρέπει να βασίζονται σε μια κωδικοποιημένη διαδικασία διαβούλευσης που θα εξασφαλίζει τη διαφάνεια και το δικαίωμα όλων των συμβαλλομένων μερών να εκθέτουν τη γνώμη τους. Δεδομένης της ευαισθησίας ορισμένων θεμάτων, ο Διευθυντής θα μπορεί να αποφασίζει ο ίδιος για τη συγκρότηση επιτροπών που θα τον πλαισιώνουν, των οποίων όμως η γνωμοδότηση θα παραμείνει προαιρετική.

[7] Ο Εκτελεστικός Διευθυντής διορίζεται εν γένει είτε από το διοικητικό συμβούλιο - μέλη του οποίου είναι οι αντιπρόσωποι των κρατών μελών, της Επιτροπής και ορισμένες φορές του Ευρωπαϊκού Κοινοβουλίου - κατόπιν πρότασης της Επιτροπής είτε από το Συμβούλιο Υπουργών κατόπιν πρότασης επίσης της Επιτροπής..

26. Αντίθετα, για τις αποφάσεις διοικητικού χαρακτήρα, μπορεί να χρησιμοποιηθεί το μοντέλο των παραδοσιακών Υπηρεσιών, στις οποίες οι αποφάσεις λαμβάνονται από ένα διοικητικό συμβούλιο εντός των ορίων του καταστατικού του, μέλη του οποίου είναι οι αντιπρόσωποι των κρατών μελών της Επιτροπής και του Ευρωπαϊκού Κοινοβουλίου.

27. Δεδομένου ότι οι μεμονωμένες αποφάσεις για την ασφάλεια θα λαμβάνονται μόνον από τον Εκτελεστικό Διευθυντή, τα κράτη θα μπορούν να τοποθετούνται μόνο στο διοικητικό συμβούλιο, και άρα είναι ευκταίο το διοικητικό συμβούλιο να διορίζει τον Εκτελεστικό Διευθυντή βάσει πρότασης της Επιτροπής ούτως ώστε αυτός να έχει την αναγκαία νομιμότητα.

β) Σε επίπεδο Επιτροπής

28. Η Επιτροπή είτε θα υποβάλλει προτάσεις είτε θα εκδίδει (ανάλογα με το επίπεδο εκπροσώπησης στο οποίο θα συμφωνήσουν το Ευρωπαϊκό Κοινοβούλιο και το Συμβούλιο) τις γενικές τεχνικές απαιτήσεις που θα στηρίζονται σε προπαρασκευαστικές εργασίες της Υπηρεσίας. Όσον αφορά το θέμα αυτό, εφόσν πρόκειται για μέτρα τεχνικής φύσεως, για τα οποία δεν χρειάζεται πολιτική διαιτησία, π.χ. εντός της επιτροπής, η πλέον αποτελεσματική λύση θα ήταν να ανατεθεί στην Επιτροπή η μέριμνα έκδοσης των κανόνων αυτών.

5. συμμετοχη τριτων χωρων

29. Είναι προς το συμφέρον των κρατών μελών μας, της βιομηχανίας και των ευρωπαίων πολιτών να απολαμβάνουν ενός κοινού υψηλού επιπέδου ασφαλείας σε γεωγραφική κλίμακα όσο το δυνατόν ευρύτερη. Η συνεργασία άλλωστε που έχει αναπτυχθεί προ πολλού μεταξύ ευρωπαϊκών κρατών στο θέμα αυτό, ιδίως στο πλαίσιο του JAA, επέτρεψε πάντοτε στις χώρες μη μέλη της Κοινότητας να συμμετέχουν υπό όρους αποδεκτούς στις εργασίες και στη διαδικασία λήψης αποφάσεων. Επομένως, οιοδήποτε σύστημα δημιουργηθεί στον τομέα αυτό πρέπει να έχει πανευρωπαϊκή διάσταση και να επιτρέπει στις χώρες αυτές να συνεχίσουν να συμμετέχουν υπό τους ιδίους όρους.

30. Δεδομένου ότι ο βασικός κανονισμός για την ίδρυση της Υπηρεσίας είναι κοινοτική πράξη και δεν μπορεί να φέρει αποτελέσματα εκτός επικρατείας, θα πρέπει, όπως συνέβη με τον κανονισμό ίδρυσης της Ευρωπαϊκής Υπηρεσίας Περιβάλλοντος [8], να προταθεί η συμμετοχή τρίτων χωρών [9] με τη σύναψη διεθνούς συμφωνίας με κάθε μια από αυτές. Στην Υπηρεσία αυτή, η συμμετοχή δίδει στις τρίτες χώρες τα δικαιώματα και τις υποχρεώσεις που έχουν τα κράτη μέλη της Κοινότητας εξαιρέσει του δικαιώματος ψήφου και της δυνατότητας ανάληψης των καθηκόντων προεδρίας. Στη συγκεκριμένη περίπτωση, το διοικητικό συμβούλιο είναι το μόνο όργανο όπου τα κράτη μπορούν να τοποθετούνται. Το θέμα θα είναι επομένως να συνδεθούν οι τρίτες χώρες όσο το δυνατόν στενότερα με τις εργασίες του οργάνου αυτού, του οποίου οι εξουσίες λήψης απόφασης δεν μπορούν να επεκταθούν στον τομέα της ασφάλειας, και να συμμετέχουν στα όργανα που θα συγκροτήσει ο Εκτελεστικός Διευθυντής για να τον επικουρούν στη λήψη αποφάσεων.

[8] ΕΕ L 120, 11.05.1990.

[9] Βλέπε επίσης την «Ανακοίνωση της Επιτροπής στο Συμβούλιο της 20.12.99 σχετικά με τη συμμετοχή των υποψηφίων χωρών στα προγράμματα, στους οργανισμούς και στις επιτροπές της Κοινότητας COM/99/0710 τελικό».

31. Σε ό,τι αφορά την εφαρμογή, στις τρίτες χώρες, των πράξεων που θα εκδοθούν:

- από την Επιτροπή και από την Υπηρεσία (κοινοί κανόνες, βάσεις πιστοποίησης και μέτρα διασφάλισης), επειδή οι πράξεις αυτές εντάσσονται στο κοινοτικό κεκτημένο, μπορούν να χρησιμοποιηθούν οι διάφοροι μηχανισμοί που προβλέπονται στις συμφωνίες που έχει συνάψει ή πρόκειται να συνάψει, η Κοινότητα με τις χώρες της Κεντρικής Ευρώπης (Ευρωπαϊκός Κοινός Χώρος Πολιτικής Αεροπορίας: ECAA), την Ελβετία και στο πλαίσιο του ΕΟΧ. Στις συμφωνίες αυτές, η τήρηση της εφαρμογής και ο δικαστικός έλεγχος εξασφαλίζονται φυσιολογικά από τα εθνικά δικαστήρια. Τα δικαστήρια αυτά έχουν ορισμένες φορές (συμφωνία ΕΟΧ και ECAA) τη δυνατότητα να ζητήσουν ερμηνεία από το Δικαστήριο των Ευρωπαϊκών Κοινοτήτων, πράγμα που θα επιτρέψει να διατηρηθεί ενιαία ερμηνεία των κανόνων.

- από την Υπηρεσία (μεμονωμένα πιστοποιητικά, συμπεριλαμβανομένων των πιστοποιητικών τύπου). Δεδομένου ότι η χορήγηση των πιστοποιητικών αυτών δεν αποτελεί τίποτε άλλο από διαπίστωση της συμμόρφωσης προς τους βασικούς κανόνες, η Υπηρεσία θα μπορούσε να εκτελεί τα καθήκοντα αυτά για λογαριασμό των τρίτων χωρών εάν επιλεγεί η αρχή του ενιαίου πυλώνα (που χρησιμοποιείται για τις αποφάσεις της Επιτροπής σε θέματα ανταγωνισμού).

6. ΠΡΟΫΠΟΛΟΓΙΣΜΟΣ

Η η λύση της ίδρυσης μιας Υπηρεσίας δεν μεταβάλλει τις υποχρεώσεις που θα μπορούσαν να ανατεθούν στην EASA όσον αφορά τον προϋπολογισμό. Η κύρια μεταβολή αφορά την ανεύρεση των πόρων που, στη σύμβαση EASA, μπορούσε να οργανωθεί με βάση μια κλίμακα συνεισφοράς των συμβαλλομένων μερών και οι οποίοι, στην Υπηρεσία, θα μπορούσαν να απορρέουν εν μέρει από τον κοινοτικό προϋπολογισμό.

(1) Δαπάνες

32. Για να διεξαχθούν με καλό τρόπο οι αποστολές που περιγράφηκαν προηγουμένως, η μελλοντική Υπηρεσία θα πρέπει να διαθέτει προϋπολογισμό που θα της επιτρέπει να εξασφαλίζει προσωπικό ποιότητας σε επαρκή αριθμό, καθόσον τα καθήκοντα πιστοποίησης απαιτούν τη συγκρότηση "joint teams", οι οποίες καλούν ευρέως εμπειρογνώμονες των εθνικών διοικήσεων χωρίς να χρειάζεται να τους προσλάβουν.

33. Π.χ. ο JAA, ο οποίος σήμερα είναι υπό αναδιοργάνωση, μπορεί να διαθέτει στο εγγύς μέλλον 80 περίπου άτομα που θα εκτελούν παρόμοια καθήκοντα με εκείνα που προβλέπονται για την Υπηρεσία. Εν προκειμένω θα μπορούσε να υποτεθεί ότι το δυναμικό της Υπηρεσίας που πρόκειται να δημιουργηθεί θα ανέρχεται σε 100 περίπου άτομα.

34. Η Υπηρεσία θα πρέπει να χρηματοδοτείται επαρκώς ούτως ώστε να μπορεί επίσης να προβαίνει σε δραστηριότητες έρευνας και να εξασφαλίζει τη μετάφραση και τη δημοσίευση των κοινών προτύπων.

35. Η Επιτροπή θα πρέπει να διαθέτει τα αναγκαία μέσα που θα της επιτρέπουν την ταχεία επεξεργασία (έκδοση ή επίκληση) των πράξεων που υπόκεινται στην εξουσία λήψης απόφασης που δεν προσδίδεται στην Υπηρεσία και για να επιτραπεί η άσκηση ελέγχου των πράξεων της Υπηρεσίας.

(2) Πόροι

36. Ο προϋπολογισμός της Υπηρεσίας θα μπορούσε να χρηματοδοτείται μέχρις ορισμένου βαθμού από την επιχορήγηση της Κοινότητας, ιδίως όσον αφορά τη συμβολή της στα νομοθετικά καθήκοντα. Η παροχή υπηρεσιών άλλωστε (πιστοποίηση, κατάρτιση, τεκμηρίωση, κλπ.) πρέπει να καλύπεται από την καταβολή τελών. Η είσπραξή τους δεν πρέπει να εισάγει διακρίσεις και πρέπει να είναι ομοιόμορφη σε όλα τα κράτη που συμμετέχουν στο σύστημα αυτό. Το ύψος τους θα πρέπει να συμβαδίζει προς τις διεθνείς πρακτικές ούτως ώστε να μην θιγεί η ανταγωνιστικότητα της βιομηχανίας μας.

7. συμπερασμα

37. Το ισχύον σύστημα ασφάλειας των αερομεταφορών, το οποίο βασίζεται ουσιαστικά στη συνεργασία μεταξύ των κρατών μελών στο πλαίσιο του JAA, δεν μπόρεσε να εκπληρώσει τους νόμιμους στόχους αποτελεσματικότητας που επιζητούν όλα τα ενδιαφερόμενα μέρη. Η αποτυχία αυτή αποδίδεται εν μέρει στην αδυναμία του JAA να απαλλαγεί από πολιτικές παρεμβολές στη λήψη των αποφάσεών του.

38. Το σχέδιο σύμβασης, λόγω του διακυβερνητικού της χαρακτήρα, δεν θέτει τέρμα στη διαπραγμάτευση των όρων ασφαλείας μεταξύ των συμβαλλομένων μερών εξαιτίας του κεντρικού ρόλου που θα διαδραματίζει το Governing Body σε κάθε απόφαση που θα λαμβάνει η EASA. Αυτός ο κεντρικός ρόλος δικαιολογείται από την αναγκαιότητα πολιτικού ελέγχου κάθε οργάνωσης που διαθέτει πλήρη εξουσία λήψης αποφάσεων με όλες τις πολιτικές, θεσμικές και δικαστικές συνέπειες που συνεπάγεται.

39. Η κοινοτική εναλλακτική λύση που εκτέθηκε προηγουμένως, λόγω της ιδιότητάς της που επιτρέπει ενσωμάτωση στο κοινοτικό θεσμικό σύστημα και λόγω της οργάνωσής της που εγγυάται αυτονομία στη λήψη αποφάσεων από τον Εκτελεστικό Διευθυντή, αναμένεται να συγκεράσει την επιθυμούμενη αποτελεσματικότητα με τον απαραίτητο πολιτικό έλεγχο. Αποβλέπει εξάλλου στην αποκατάσταση σταθερής ισορροπίας μεταξύ του αναγκαίου συγκεντρωτικού συστήματος και της χρήσης της υπάρχουσας εμπειρογνωμοσύνης - στο πλαίσιο των εθνικών διοικήσεων και του JAA - τηρουμένης πάντοτε της θεσμικής ισορροπίας που επιθυμείται βάσει της συνθήκης. Έτσι θα περιοριστεί το κόστος συγκρότησης αυτής της νέας δομής και ταυτόχρονα θα διαφυλαχθούν οι προνομιούχες σχέσεις που έχουν αναπτύξει οι εθνικές διοικήσεις με τους αρμοδίους τους, όπως αποδεικνύει και η πείρα από τον Ευρωπαϊκό Οργανισμό Αξιολόγησης των Φαρμακευτικών Προϊόντων.

40. Οι επιλογές σχετικά με την κατανομή αρμοδιοτήτων όσον αφορά τη λήψη απόφασης μεταξύ νομοθέτου, Επιτροπής και Υπηρεσίας βασίζονται στην τρέχουσα ερμηνεία του θεσμικού συστήματος που απορρέει από τη Συνθήκη και τη νομολογία. Η Επιτροπή επιφυλλάσσεται να λάβει υπόψη της στην εκπόνηση της πρότασής της και άλλες λύσεις, εφόσον αυτές προσφέρουν μεγαλύτερη ταχύτητα και αποτελεσματικότητα.

Παράρτημα 1 : Κοινοτικό σύστημα

>ΘΕΣΗ ΠIΝΑΚΑ>

Παράρτημα 2

>ΘΕΣΗ ΠIΝΑΚΑ>